Camerele de supraveghere din trafic, monitorizate de Serviciul Secret
- Nicolae Comănescu
- 9 martie 2024, 20:33
Serviciul Secret din Republica Moldova, dar și CNA vor avea acces la camerele de supraveghere din trafic, în anumite condiții conform noilor reglementări.
Camerele de supraveghere din trafic, un nou regim. În Republica Moldova, Serviciul de Informații și Securitate (SIS) și Centrul Național Anticorupție (CNA) vor avea acces la imaginile video transmise de camerele de supraveghere ale Sistemului automatizat de supraveghere a circulației rutiere "Controlul traficului".
Conform dispozițiilor, imaginile vor putea fi accesate în regim online. Dar fără a avea acces la datele înregistrate de sistem în scopul prelucrării sau modificării acestora. Prevederile în acest sens se conțin într-un proiect de hotărâre publicat pentru consultări publice.
În Republica Moldova, SIS și CNA vor avea acces la camerele de supraveghere
"Necesitatea acordării unui astfel de acces se justifică prin sporirea capacităților Serviciului de Informații și Securitate și Centrului Național Anticorupție în domeniul prevenirii și combaterii acțiunilor care afectează securitatea statului, precum și implicarea acestora în procesul de combatere a corupției și actelor conexe corupției, precum și recuperarea bunurilor infracționale". Au explicat oficialii de la Ministerul Afacerilor Interne, autor al proiectului.
După cum se specifică în cadrul acestei inițiative, modul de accesare și vizualizare a informaților din Sistem se va efectua de către un număr strict determinat de ofițeri de informații din cadrul SIS și ofițeri de investigații din cadrul CNA. Cu autorizarea corespunzătoare din partea factorilor decizionali. Iar aceștia nu vor avea acces nelimitat în regim de monitorizare instant prin intermediul acestui Sistem, ci va fi condiționat de normele legale.
În prezent, pot accesa și vizualiza informația din Sistem angajații din cadrul Serviciului Tehnologii Informaționale, Inspectoratului General al Poliției, altor autorități administrative din subordinea MAI, dar și din cadrul Serviciului Protecție și Pază de Stat. Cărora le revin atribuții în domeniul de asigurare a ordinii publice, prevenirea și curmarea infracțiunilor și altor încălcări ale legilor.
Sistemul automatizat de supraveghere a circulației rutiere actualmente este compus din 73 de posturi, dintre care 48 de posturi de supraveghere a circulației rutiere sunt amplasate în municipiul Chișinău. Totodată, pe traseele naționale și municipiul Chișinău urmează să fie construite 23 de posturi noi. În acest sens se elaborează documentația de proiect – proiectarea construcțiilor, elementelor de rezistență, a rețelelor electrice și proiectarea topo-geodezică și geologică.